དེ་ཡང་འབྲོའི་ཁྱིམ་ཚང་ནི་བཙན་པོ་འདུས་སྲོང་མང་པོ་རྗེ་དང་ཁྲི་ལྡེ་སྲོང་བཙན་གཉིས་ཀྱི་བཙུན་མོའི་འབྱུང་ཁུངས་རེད་ལ།སྐབས་འདིའི་རྩོད་པ་འབྱུང་ཡུལ་རྒྱའི་ཧ་ཤང་གི་སྦྱིན་བདག་ཡང་ཁྱིམ་ཚང་འདི་རེད།སྦའམ་དབའི་ཁྱིམ་ཚང་ནི་རྒྱ་གར་ནས་དར་བའི་ནང་ཆོས་ལ་དོ་སྣང་ཆེ་ཞིང་།མཁན་ཆེན་ཞི་བ་འཚོ་སོཌ་རྒྱ་གར་ནས་བོད་ལ་གདན་འདྲེན་རྒྱུར་ནུས་པ་ཆེན་པོ་བཏོན་ཡོད།སྦ་བཞེད་ནི།ཁྱིམ་རྒྱུད་འདི་ནས་བྱུང་བའི་མི་སྣ་གྲགས་ཅན་སྦ་གསལ་སྣང་གི་བཞེད་པ་གཙོ་བོར་བཀོད་པ་ཞིག་རེད།དེར་བརྟེན་སྦ་བཞེད་ནང་།རྒྱ་ནག་ནས་དར་བ་དང་རྒྱ་གར་ནས་དར་བའི་ཆོས་ཀྱི་ཐད་ཕྱོགས་ལྷུང་གི་ལྟ་སྟངས་ཏན་ཏན་ཡོང་ཉེན་ཡོད།གནས་ཚུལ་དེའི་དབང་དུ་བྱས་ན།ཧ་ཤང་གི་ལུགས་འཛིན་པ་ཚོས་སྐབས་དེའི་བཙན་པོའི་ཐག་གཅོད་ལ་ངོ་རྒོལ་དང་སྦྱང་བཤད་བྱས་པའི་ཚད་གཞི་ཇེ་ཆུང་དུ་གཏོང་བའི་ཉེན་ཁ་ཡོད་པ་རེད།དཔེར་ན་སྦ་བཞེད་ཀྱི་ནང་དུ།འབྲོའི་ཁྱིམ་ཚང་གིས་སྐབས་དེར་ཅི་དང་ཅི་བྱས་མིན་རྩ་བ་ནས་འབྲི་ཐུབ་མེད་པ་ལྟ་བུ་རེད།མགོ་ལ་མེ་བཏང་བ་དང་ཕོ་མཚན་བརྡུང་བ་སོགས་ནི།སྐབས་དེར་བོད་ཡོངས་ལ་གྲགས་ཆེ་བའི་གནས་ཚུལ་ཞིག་ཡིན་པར་བརྟེན།སྦས་སྐུང་བྱེད་མ་ཐུབ་པར་སྦ་བཞེད་ནང་བཀོད་པ་ཞིག་ཡིན་སྲིད་ཅིང་།དོན་དུ་ངོ་རྒོལ་གྱི་ཚད་གཞི་ནི་དེ་ལས་ཧ་ཅང་གིས་ཆེ་བ་ཡིན་ངེས་པ་དེ།ཧ་ཤང་གི་རྗེས་འབྲང་ཧ་ཅང་མང་བ་དང་རྒྱབ་རྟེན་བཙན་པ་སོགས་ལས་ཤེས་ནུས་ལ།ཕྱིས་སུ་བཙན་པོ་ཁྲི་སྲོང་ལྡེ་བཙན་གྱིས།བཙན་པོའི་ཕོ་བྲང་གིས་སྦྱིན་བདག་བྱས་ཤིང་ལོ་ཙཱ་བ་མཁས་པས་གཏན་ལ་ཕབ་པའི་ཆོས་མ་གཏོགས།གཞན་དག་གིས་བསྒྱུར་བ་དང་སྤེལ་བའི་ཆོས་བྱས་མི་ཆོག་པའི་གཏན་འབེབས་བྱས་པ་དེས་ཀྱང་།གནས་ཚུལ་མང་པོ་ཤུགས་ལ་རྟོགས་ནུས་པ་ཡིན།